14’ê Êlûle 2018 de bejahîya herêma Kato Merînosî ya girêdayeyê Bêşebabî amîbî bombardumankerdene û Turgay Çelîk (Reşît Hogir) o HPG’yî nê bombardumanî de merdbi. Cenazeya Çelîkî 4 mengî yo ke nêdîna keyeyê ey û vîndbîyaye ya. Goreyê keyeyê Çelîkî cenaze cayê qewemîyayîşî de menda.
'MA WAZENÎME KE CENAZEYA LAJÊ XO WELATÊ XO DE DEFÎN BIKÎME‘
Kekê Turgay Çelîkî Halîs Çelîk, seba aqubeta cenazeya birayê xo, vizêr reyna Stenbol ra ame Şirnex. Qaso ke Halîs Çelîk vano, xebera merdişê birayê xo çapemenîye ra girewta û naye ser şîyê nimûneyê gonîye dayo la nimûneyan yewbînî nêgirewto. Çelîkî no derheq de wina vat: “Naye ra ver, wexto ke ma ameyîme Şirnex maya mi nimûneyê gonîye daye. Ma ra va mabênê 2 mengan de ma do xeberê bidê şima, la yew xebere nêvejîye û naye ser ma reyna ameyîme. Tek yew waştena ma esta, ma wazenîme ke cenazaya xo bigîrîme û welatê xo de defîn bikîme.“
'NASNAMEYANÊ MA ZÎ NÊDANÊ MA'
Maya Turgay Çelîkî Vezîfe Çelîke zî vîndbîyayişê cenazeya lajê xo ver reaksîyon musna û wina va: “Yew este bo zî ganî bêro dîyayene. Ganî ma bivînîme û wedarîme. Êdî bes o. No zulm û zordarîye ma rê nêro kerdene. Esteyanê domananê ma zî nêdanê ma. Qet wijdanê înan çin o, qet nêdejenê? Ma nêzanê ke se vajê êdî.“
